
NOTĂ DE FUNDAMENTARE
	
	Planului Național de Redresare și Reziliență, Componenta 10 – Fondul Local
	Apel proiect: PNRR/2022/C10 din 10 mai 2022

Investiția I.1 – Mobilitatea urbană durabilă

I.1.1 – Înnoirea parcului de vehicule destinate transportului public (achiziția de vehicule nepoluante)

Titlu proiect: “Realizarea transportului public local cu mijloace ecologice în Municipiul Brad și Comuna Crișcior”

	1.
	Descrierea pe scurt a situației actuale (date statistice, elemente specifice, etc.)
	UAT Municipiul Brad este situat în partea de nord a Județului Hunedoara și este format din localitățile Brad, Mesteacăn, Potingani, Ruda-Brad, Țărățel și Valea Bradului.
Conform datelor statistice publicate de INS, în Municipiul Brad la nivelul anului 2021 au fost înregistrați 15.054 locuitori. Variația demografică în profil teritorial în ultimul deceniu evidențiază scăderea cu 11,4% a numărului de locuitori cu domiciliul în Municipiul Brad, tendință de variație similară cu cea înregistrată la nivel național (-1,8%), însă mult mai accentuată.
Analiza distribuției ponderilor anuale pe care le reprezintă principalele grupe de vârstă de-a lungul ultimilor 12 ani, relevă scăderea semnificativă (cu 30%) a ponderii populației tinere, cu vârsta cuprinsă între 15 și 24 ani, concomitent cu majorarea accentuată a procentului care revine locuitorilor cu vârstă de peste 65 ani (cu 30%), aspect care reflectă fenomenul de îmbătrânire demografică. În general, aceste persoane sunt caracterizate de mobilitate redusă, necesitând facilități în sensul creșterii accesibilității sistemului de transport.
Potrivit datelor furnizate de Inspectoratul Teritorial de Muncă Hunedoara, la nivelul anului 2021, în Municipiul Brad au fost înregistrați 4.368 salariați activi, distribuiți celor 808 angajatori publici și privați cu sediul în această localitate.

Numărul locurilor de muncă ocupate la nivel local reprezintă 28% din totalul numărului de locuitori, în timp ce la nivel județean acest indicator are valoarea de 22%. Cu excepția serviciilor oferite de autorități sau instituții publice principalii angajatori activează în industrie (Fabricarea altor piese și accesorii pentru autovehicule și pentru motoare de autovehicule; Fabricarea de articole confecționate din textile, cu excepția îmbrăcămintei și lenjeriei de corp). Primul angajator în funcție de numărul de salariați (380 salariați) desfășoară activități în partea nord a municipiului.
Având în vedere cele expuse se concluzionează că la nivelul UAT Municipiul Brad există un potențial semnificativ pentru deplasările în scop de navetă.
Unitățile de învăţământ reprezintă poli de atragere / generare a călătoriilor la nivelul unei localități. În total, în Municipiul Brad funcționează 4 unități de învățământ preuniversitar (liceal – 1, gimnazial – 2, preșcolar – 1) în care au fost înmatriculați 1.715 elevi și preșcolari. Învățământul postliceal este prezent la nivelul localității prin Școala Postliceală ”Henri Coandă” Brad. Altă instituție de educație și formare este ”Clubul copiilor și elevilor”.
În lipsa unui sistem de transport public local atractiv, deplasările având ca scop „Ducerea / aducerea copiilor la / de la scoală” devin tot mai numeroase și sunt realizate cu autovehiculul personal.

La nivelul anului 2019 în Municipiul Brad au fost înregistrate 5.103 autoturisme reprezentând un indice de motorizare de 330 autoturisme/ 1000 locuitori. Conform INSSE, la nivel național înmatriculările noi de vehicule rutiere pentru transportul pasagerilor au crescut cu 12,7% în trimestrul III 2021 faţă de trimestrul III 2020. Ponderea înmatriculărilor noi de autoturisme importate second hand în total înmatriculări noi de autoturisme a fost de 72,2%. Utilizarea acestor autovehicule poate fi diminuată prin realizarea de investiții în transportul public, astfel încât să devină atractiv și accesibil.

Comuna Crișcior se învecinează se învecinează direct cu Municipiul Brad,  fiind un satelit al localității urbane. Conform datelor statistice publicate de INS, în Comuna Crișcior la nivelul anului 2021 au fost înregistrați 3.725 locuitori.
Amplasarea teritorială favorizează interacțiunile de natură socio-economică la nivelul zonei urbane funcționale, generând deplasări între cele două localități, în special în scop de navetă (pentru serviciu, educației), cumpărături, servicii de sănătate, probleme administrative.

	2.
	Necesitatea și oportunitatea investiției pentru care se aplică
	Creşterea mobilității urbane și interurbane sunt teme principale ale Uniunii Europene pentru perioada 2022-2027. Astfel, crearea, modernizarea sau extinderea serviciilor de transport public cu mijloace ecologice gestionate de sisteme inteligente (ITS) reprezintă pritorități de finanțare susținute de Uniunea Europeana.

În lipsa infrastructurii feroviare, singura soluție de deplasare între Municipiul Brad și Comuna Crișcior este modul rutier reprezentat de transportul prin servicii regulate la nivel județean.
La nivelul Municipiului Brad, prin Hotarârea Consiliului Local Nr. 64/2020 s-a aprobat delegarea gestiunii serviciului de transport public local prin curse regulate în Municipiul Brad prin licitație publică sau negociere directă, organizate conform legii. Ulterior au fost organizate proceduri de achiziție succesive, însă au fost anulate din lipsa participanților. Conform documentației aprobate, operatorii trebuiau să dețină mijloacele de transport necesare pentru efectuarea serviciului în acord cu programul de transport stabilit de Autoritatea contractantă.
Serviciul de transport public local face parte din sfera serviciilor comunitare de utilitate publică şi cuprinde totalitatea acţiunilor şi activităţilor de utilitate publică şi de interes economic şi social general, desfăşurate la nivelul unităţilor administrativ teritoriale, sub controlul, conducerea sau coordonarea autorităţilor administraţiei publice locale, în scopul asigurării transportului public local. În acest sens, Municipiul Brad face toate demersurile necesare pentru reluarea operării serviciului de transport public. Astfel, în scopul asigurării mijloacelor de transport necesare pentru operarea serviciului, se propune achiziționarea unui număr de 4 autobuze electrice din categoria 10 metri, care să constituie bunuri de retur în cadrul unui contract de delegare a gestiunii.
Operarea serviciului cu autobuze electrice va asigura creșterea confortului și siguranței pe care călătorii le vor regăsi în transportul public, aspect care va contribui la îmbunătățirea atractivității acestui mod de transport. 
Prin dezvoltarea unui sistem de transport public de călători atractiv şi eficient, se pot asigura condiţiile pentru realizarea unui transfer sustenabil al unei părţi din cota modală a transportului privat cu autoturisme către transportul public, in acest mod, diminuandu-se semnificativ traficul rutier cu autoturisme şi emisiile de echivalent CO2 din transport în Municipiul Brad. Astfel, la nivel local, achiziția de autobuze noi nepoluante reprezintă o soluție pentru nevoile orașului. Achiziție de autobuze ecologice este prevazută în documentele strategice de dezvoltare locală pentru perioada 2021-2027.
În Strategia Integrată de Dezvoltare Urbană a Municipiului Brad 2021 – 2027 se regăsește proiectul 52. Achiziție mijloace de transport public ecologice. Atașat prezentei note de fundamentare se prezintă extras din SIDU aprobată prin HCL Nr. 168/ 25.11.2021.
Ținând seama de cele menționate anterior și de necesitatea satisfacerii  nevoilor actuale, dar mai ales a celor de perspectivă, dezvoltarea transportului public devine prioritară, având rolul de a asigura satisfacerea necesităților de deplasare pe destinațiile: locuință – loc de muncă, locuință-unitate de învățământ, locuință-centru comercial, locuință – relaxare/ timp liber.

Având în vedere contextul prezentat, se găsește necesară și oportună achiziționarea unui număr de 4 autobuze electrice din categoria 10 metri. Asociat autobuzelor, vor fi achiziționate 4 stații de încărcare lentă – câte una pentru fiecare vehicul și 2 stații de încărcare rapidă – 1 stație pentru 2 autobuze.

	3.
	Corelarea cu proiecte deja implementate la nivel local


	În ultimii ani, modernizarea infrastructurii de transport și îmbunătățirea condițiilor de mediu au reprezentat obiective la nivel local căruia li s-a acordat o atenție deosebită. Au fost finalizate următoarele proiecte:
· Reabilitare infrastructură municipală – strada Decebal Brad, jud. Hunedoara;

· Modernizare DC 16 Brad – Ruda-Brad Km 3+300 – Km 5+400 Municipiul Brad, Județul Hunedoara;

· Modernizare DC 10 Brad – Valea-Bradului Km 5+300 – Km 7+300 Municipiul Brad, Județul Hunedoara;

· Modernizare DC 170B Brad - Mesteacăn Km 0+000 – Km 5+750, Municipiul Brad, Județul Hunedoara;

· Modernizare Strada Crișan în Municipiul Brad, Județul Hunedoara;

· Extindere și modernizare Str. General Vasile Milea – Micro 1, Municipiul Brad, Județul Hunedoara. 

	4.
	Corelarea cu proiecte în curs de implementare de la nivel local
	Proiectele aflate în implementare la nivel local cu care se corelează investiția propusă sunt:
· Îmbunătățirea calității vieții în Municipiul Brad, Componența – Modernizare și dotare centru cultural multifuncțional din Municipiul Brad, Componenta – Refacere și modernizare str. Independenței și str. Liceului din Municipiul Brad (POR 2014-2020);

	5.
	Corelarea cu celelalte proiecte pentru care se aplică la finanțare
	Municipiul Brad are depuse/ în pregătire pentru aplicare la finanțare următoarele proiecte cu care se corelează investiția propusă:

· Construirea de locuințe nZEB pentru specialiști din sănătate și învățământ în Municipiul Brad – proiect depus pentru finanțare prin PNRR C10 Fondul Local - Investiția I.2 - Construirea de locuințe nZEB plus pentru tineri/ locuințe de serviciu pentru specialiști din sănătate și învățământ, C10-I2-124 / 28.05.2022. 

Proiectul include instalarea unui număr de 10 stații de încărcare pentru vehiculele electrice.

· Infrastructură pentru transportul verde – ITS la nivelul Municipiului Brad – proiect pentru care Munuicipiul Brad intenționează depunerea unei cereri de finanțare prin PNRR C10 Fondul Local - I.1.2 – Asigurarea infrastructurii pentru transportul verde -- ITS/alte infrastructuri TIC (sisteme inteligente de management urban/local);
· Instalare stații de reîncărcare pentru vehicule electrice în Municipiul Brad - proiect pentru care Munuicipiul Brad a depus cerere de finanțare în cadrul Programului privind reducerea emisiilor de gaze cu efect de seră în transporturi, prin promovarea infrastructurii pentru vehiculele de transport rutier nepoluant din punct de vedere energetic: stații de reîncărcare pentru vehicule electrice în localități;
Comuna Crișcior a aplicat la finanțare pentru următorul proiect:

· Dotarea și punerea în funcțiune a centrului de monitorizare în timp real a situației din Comuna Crișcior și a sistemului de supraveghere a domeniului public, cu funcții avansate și achiziționarea unor elemente de mobilier urban inteligent, C10-I1.2-963 / 19.05.2022, în cadrul apelului PNRR C10 Fondul Local - I.1.2 – Asigurarea infrastructurii pentru transportul verde -- ITS/alte infrastructuri TIC (sisteme inteligente de management urban/local). 
Proiectul include instalarea unui număr de 2 stații de încărcare pentru vehiculele electrice.
Proiectul propus, împreună cu proiectele complementare menționate reprezintă măsuri ale autorităților publice locale de asigurare a unor infrastructuri adecvate/ corespunzătoare mobilității urbane moderne, aliniate prevederilor europene și de mediu, astfel încât să crească accesul, calitatea și atractivitatea transportului public ecologic și nemotorizat, contribuind la creșterea numărului de persoane care utilizează transportul public și implicit la scăderea gazelor cu efect de seră.

	6.
	Efectul pozitiv previzionat prin realizarea obiectivului de investiții
	Dezvoltarea durabilă a devenit aspectul important în termeni de planificare, cu recunoașterea faptului că modalitățile actuale de consum și de viață au dus la probleme, cum ar fi folosirea excesivă a resurselor naturale, distrugerea ecosistemului, poluarea, inegalitatea dezvoltării în cadrul orașului, degradarea condițiilor de trai umane și urbane indusă de schimbările climatice. Astfel, în cadrul proiectelor de dezvoltare a Municipiului Brad, cu precădere serviciul de transport public analizat, se va avea în vedere respectarea noțiunii de dezvoltare durabilă care îmbunătățește starea de sănătate, socială, dar și ecologică a orașelor pe termen lung.

Investiția privind dezvoltarea serviciului de transport public propus, respectiv achiziția de autobuze electrice, corespunde cu noile cerințe europene, dar și naționale privind activitățile de reducere a poluării. În consecință, proiectul investițional de modernizare a parcului de autovehicule cu care se operează serviciul de transport public se încadrează în prevederile legislative, în speță ORDONANŢĂ DE URGENŢĂ Nr. 71 din 29 iunie 2021 privind promovarea vehiculelor de transport rutier nepoluante, în sprijinul unei mobilităţi cu emisii scăzute, pentru abrogarea Ordonanţei de urgenţă a Guvernului nr. 40/2011 privind promovarea vehiculelor de transport rutier nepoluante şi eficiente din punct de vedere energetic şi a Legii nr. 37/2018 privind promovarea transportului ecologic.

Prin implementarea proiectului se vor crea condiții pentru realizarea unui transfer sustenabil al unei părți din cota modală a transportului privat cu autoturismele către transportul public cu autobuze electrice.
Obiectivul general al proiectului este asigurarea unui serviciu eficient şi ecologic de transport public de călători la nivelul Municipiului Brad și Comunei Crișcior în vederea reducerii emisiilor de echivalent CO2 din transport.

Proiectul vine în întâmpinarea obiectivului PNRR, Pilonul IV Coeziune socială şi teritorială, Componenta 10 Fondul Local, prin implementarea unor măsuri strategice, ce vor conduce la promovarea mobilităţii urbane durabile şi la reducerea emisiilor de CO2, ca urmare a îmbunătăţirii eficienţei transportului public de călători la nivel periurban, a frecvenţei şi a timpilor săi de deplasare, accesibilităţii, transferului către acesta de la transportul privat cu autoturisme, creşterea atractivităţii utilizării mijloacelor de transport public în detrimentul transportului cu autoturismele personale.
Efectele pozitive privind reducerea traficului rutier și îmbunătățirea calității mediului (reducerea zgomotului, reducerea poluării atmosferice, reducerea emisiilor de gaze cu efect de seră) vor fi resimțite de întreaga populație a Municipiului Brad și a Comunei Crișcior. 

	7.
	Modul de îndeplinire a condițiilor aferente investițiilor
	Prin activitățile/ măsurile sprijinite în cadrul Planului Național de Redresare și Reziliență, Componenta C10 – Fond Local, apel de proiecte I.1 – Mobilitatea urbană durabilă I.1.1 – Înnoirea parcului de vehicule destinate transportului public (achiziția de vehicule nepoluante), se urmărește operaționalizarea transportului public în Municipiul Brad și Comuna Crișcior din Zona Urbană Funcțională Brad, în condiții de eficiență și accesibilitate, care să susțină transferul utilizatorilor de la transportul cu autoturime la transportul public. Astfel, se urmărește ca transportul cu autoturisme personale să devină o opțiune mai puțin atractivă din punct de vedere economic și al timpilor de parcurs, față de utilizarea transportului public, cu efecte în reducerea emisiilor de gaze cu efect de seră și substanțe poluante asociate sectorului transporturi.

Proiectul îndeplinește criteriile și condițiile pentru obiectivul de investiții, și anume:

· Toate vehiculele achiziționate vor fi cu emisii 0

Mod de îndeplinire: autobuzele achiziționate vor fi   electrice, cu emisii zero

· Depunerea proiectului în parteneriat (cel puțin două UAT învecinate din zona urbană funcțională sau din zona rurală funcțională) sau prin demostrarea apartenenței la ADI transport public;

Mod de îndeplinire: proiectul „Realizarea transportului public local cu mijloace ecologice în Municipiul Brad și Comuna Crișcior” este depus în cadrul parteneriatului între UAT Municipiul Brad și UAT Comuna Crișcior, unități administrativ-teritoriale învecinate, care fac parte Zona Urbană Funcțională Brad.
Parteneriatul în vederea depunerii proiectului a fost aprobat prin:

· Hotărârea Consiliului Local al Municipiului Brad Nr. 82/ 26.05.2022;

· Hotărârea Consiliului Local al Comunei Crișcior Nr. 40/ 26.05.2022;
· Mijloacele de transport achiziționate trebuie să fie omologate (de către RAR sau AFER, după caz). Omologarea obligatorie a vehiculelor achiziționate se face în conformitate cu prevederile Regulamentul (UE) GSR 2019/2144 privind asigurarea siguranței generale a vehiculelor, care va fi pus în aplicare începând cu data de 6 iulie 2022. Autobuzele, troleibuzele, microbuzele și navele asimilate autobuzelor pentru transportul public pe apă trebuie să fie omologate la momentul efectuării recepției. Tramvaiele pot fi omologate ulterior recepției. Se va asigura respectarea standardelor de accesibilitate pentru accesul persoanelor cu dizabilități locomotorii;

Mod de îndeplinire: autobuzele achiziționate vor fi  omologate de către RAR la momentul efectuării recepției. Acestea vor respecta standardele de accesibilitate pentru accesul persoanelor cu dizabilități locomotorii. 
· Alinierea obligatorie a investițiilor cu Planurile de Mobilitate Urbană Durabilă/ Strategiile Integrate de Dezvoltare Urbană/ Planurile Urbanistice Generale, aprobate sau în curs de elaborare/ aprobare;

Mod de îndeplinire: Strategia Integrată de Dezvoltare Urbană a Municipiului Brad 2021-2027 a fost aprobată prin HCL Nr. 168/ 25.11.2021.
În planul de acțiuni al Strategiei aprobate în anul 2021 se regăsește proiectul 52. Achiziție mijloace de transport public ecologice.
Se atașează extras din SIDU aprobată.

· Asigurarea serviciilor de transport public în zonele urbane funcționale/zonele periurbane.

Mod de îndeplinire: autobuzele achiziționate vor deservi serviciul de transport public în raza de competență a unităților administrativ-teritoriale Municipiului Brad și Comuna Crișcior, care fac parte din Zona Urbană Funcțională Brad.

· Asigurarea prioritizării și promovării transportului public prin planificarea benzilor și traseelor dedicate autobuzelor, pe arterele cele mai frecventate/ aglomerate, inclusiv prin sisteme inteligente de transport;

Mod de îndeplinire: nu este cazul. În rețeaua stradală pe care vor circula mijloacele de transport public nu se regăsesc străzi / bulevarde cu minimum două benzi pe sens.

· Deținerea unui contract de servicii publice cu operatori economici în concordanță cu prevederile Regulamentului (CE) nr. 1370/2007.
Mod de îndeplinire: În perioada de implementare a proiectului se va prezenta un Contract de delegare a gestiunii serviciului de transport public local/ Hotărârea de dare în administrare a furnizării/ prestării serviciului de transport public local, inclusiv anexele aferente, avizele solicitate și documentele statutare ale operatorului, raportul procedurii de achiziție publică, în concordanță cu prevederile Regulamentului (CE) nr. 1370/2007.

Indicatorii obiectivului de investiții:
· Număr de pasageri transportați în transportul public urban în România prin vehicule nepoluante (nr. pasageri): În etapa de implementare a proiectului se va prezenta un Raport privind numărul de pasageri care utilizează mijloacele de transport achiziționate și numărul total de pasageri care utilizează serviciul public local de transport.
· Număr de mijloace de transport achiziționate: 4 autobuze de 10 m.
· Număr de stații de reîncărcare pentru autobuze (lente și rapide) și microbuze: 4 stații de încărcare lentă (câte una pentru fiecare vehicul) și 2 stații de încărcare rapidă (1 stație pentru 2 autobuze).

	8.
	Descrierea procesului de implementare
	Etapele principale privind realizarea proiectului sunt:

I. Depunerea cererii de finanțare

II. Formularea răspunsurilor la solicitările de clarificare transmise de Autoritatea Finanțatoare pe perioada de evaluare a aplicației de finanțare

III. Semnarea contractului de finanțare

IV. Implementarea proiectului:

1. Pregătirea documentațiilor de achiziției și încheierea contractelor cu operatori economici pentru:

· activități de proiectare (pentru stațiile de încărcare vehicule electrice)

· achiziție vehicule de transport public și stații de încărcare aferente acestora

· lucrări necesare pentru branșarea punctelor/ stațiilor de reâncărcare a autobuzelor electrice

· servicii de management de proiect, dirigenție de șantier, informare-publicitate etc, dacă va fi cazul.

2. Activitatea de pregătire, avizare și predare a Studiului de fezabilitate;

3. Activitatea de pregătire, avizare și predare a Proiectului tehnic;
4. Recepționarea echipamentelor și vehiculelor achiziționate;

5. Realizarea lucrărilor de construcție și branșare necesare pentru implementarea proiectului;
6. Management de proiect (managementul proiectului, dirigenție de șantier, informare-publicitate etc, dacă va fi cazul).

	9.
	Alte informații
	În acord cu mențiunile din Ghidului specific, în etapa de implementare a proiectului se vor prezenta:
· Contractul de delegare a gestiunii serviciului de transport public local/ Hotărârea de dare în administrare a furnizării/prestării serviciului de transport public local, inclusiv anexele aferente, avizele solicitate și documentele statutare ale operatorului, raportul procedurii de achiziție publică;

· Documente care să ateste omologarea mijloacelor de transport;

· Dovada funcționării mijloacelor de transport achiziționate (raport asumat de către beneficiar);
· Raport privind numărul de pasageri care utilizează mijloacele de transport achiziționate și numărul total de pasageri care utilizează serviciul public local de transport.


Harta distribuției liniilor de transport public propuse, cu marcarea traseelor ce depășesc limita administrativă a UAT Municipiul Brad este prezentată în figura următoare.

Figura 1. Harta traseelor care deservesc Municipiul Brad și Comuna Crișcior.
NUME SI PRENUME:  Primar CAZACU Florin

DATA: 30.05.2022

